Иджырей зэманым йозэгъ
Урысейм Тезырхэр ирегъэхьэкIынымкIэ и федеральнэ къулыкъум и управленэу КъБР-м щыIэм и следственнэ изолятор №1-м административнэ унэщIэ къыщызэIуахащ.
А Iуэхугъуэм кърихьэIлащ Урысей ФСИН-м лъэхъуэщхэмрэ изоляторхэмрэ я лэжьыгъэр къызэгъэпэщынымкIэ и управленэм и унафэщIым и къуэдзэ, къэрал кIуэцI къулыкъум и подполковник Ларин Сергей, КъБР-м и Iэтащхьэм и Администрацэм шынагъуэншагъэмрэ хабзэр хъумэнымкIэ и управленэм и унафэщI Шевченкэ Юрий, УФ-м ФедерацэмкIэ и Советым хэт Бечелов Ильяс, КъБР-м и Парламентым законностымкIэ, хабзэр хъумэнымрэ жылагъуэ шынагъуэншагъэмкIэ и комитетым и тхьэмадэ Бэшорэ Хьэмид, республикэм ЩэнхабзэмкIэ и фондым и унафэщI Вэрокъуэ Владимир, УФСИН-м и деж щыIэ жылагъуэ советым и унафэщI, «Советская молодежь» газетым и редактор нэхъыщхьэ Къардэн Мухьэмэд, КъБР-мкIэ МВД-м и Ветеранхэм я советым и тхьэмадэ Думай Борис сымэ.
ЗэIущIэр къыщызэIуихым, Ларин Сергей къыхигъэщащ, зэрыщыту къэралми хуэдэу, уголовнэ-гъэзэщIакIуэ IэнатIэми демократиер зи лъабжьэ зэхъуэкIыныгъэхэр зэригъуэтыр.
КорпусыщIэм и гугъу щищIым, КъБР-мкIэ УФСИН-м и унафэщI къэрал кIуэцI къулыкъум и полковник Федоров Василий къатищу зэтет административнэ унэщIэм метр зэбгъузэнатIэ 2400-рэ зэриубыдыр къыхигъэщащ. Абы хэтщ къэпщытапIэ-щыблагъэкI пункт, къулыкъу, психологие зыгъэпсэхупIэ пэшхэр, актовэ зал, лэжьакIуэхэм я шхапIэ, СИЗО-м щаIыгъхэм къыхуахьахэр къыщраIых пэш. Къэгъэсэбэпын щIадзащ и гъунэгъуу щыIэ къатитIу зэтет, метр зэбгъузэнатIэ 1680-рэ хъу хозяйственнэ-хъумапIэ пэшхэр. Сыт и лъэныкъуэкIи къызэгъэпэща тренажер, чэщанэуапIэ пэшхэри яIэщ. Иджырей Iэмэпсымэхэр зыщIэт пщэфIапIэ, ерыскъы гъэхьэзырыпIэ, хъумапIэ пэшхэм метр зэбгъузэнатIэ 520-рэ яубыд. Федоровым зэрыжиIамкIэ, щIакхъуэ, макаронхэкIхэр абы щагъэхьэзырыфынущ. ЛэжьакIуэхэм я дежкIэ ерыскъым и уасэри езэгъырабгъуу щытынущ.
Ларин Сергей, Шевченкэ Юрий, Федоров Василий, ведомствэ IуэхущIапIэм и унафэщI Хьэмыз Хьэсен сымэ лентI плъыжьыр зэпаупщIри, ухуэныгъэщIэм и бжэр къызэIуахащ. Абы кърихьэлIахэм пэшыщIэхэм зыщаплъыхьащ, къыщIэхуауэ пIалъэкIэ СИЗО-м щаIыгъхэр къызэрызэгъэпэщами щыгъуазэ защIащ.
Дыгулыбгъу Жантинэ.
